泊蘄州城下晚思
作者：董嗣杲
朝代：宋

paragraphs: 日落烏雀下，笛聲起譙樓。
舟泊倦欹枕，枕此秋江頭。
寸心積萬思，浪寄非久留。
斬新雉堞壯，環塹柳影稠。
城中酒旗飛，窈窕吳姬謳。
風傳何凄然，抑揚邈難儔。
往時委黄茅，今此開青油。
香凝燕寢曉，喜見鴻集秋。
磯月照客衣，苦觸聽砧愁。
夜深不敢語，我吟月解不。
月落不旋踵，雲過江聲浮。
逗曉入城步，將詩扣郡侯。